חוק לתיקון ולקיום תוקפן של תקנות שעת חירום (נגיף הקורונה החדש – הגבלת מספר העובדים במקום עבודה לשם צמצום התפשטות נגיף הקורונה החדש), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2809, עמ' 108, 2020-06-22T00:00:00+03:00
החוק קובע כי תקנות שעת חירום (הגבלת מספר העובדים במקום עבודה לשם צמצום התפשטות נגיף הקורונה החדש), התש"ף–2020 בנוסח שבתוספת לחוק יעמדו בתוקפן עד 6.8.2020. התקנות קובעות כברירת מחדל הגבלה על מספר העובדים שמעסיק יכול לאפשר להם לשהות בו זמנית במקום העבודה. לעובד ייחשב כל מי שפועל באופן יומיומי במקום העבודה גם אם לא מתקיימים יחסי עבודה, אך לעניין חישוב ההגבלה על מספר העובדים לא יובאו בחשבון עובדים מסוימים שנחשבים חיוניים לפעילות בעת מצב החירום של התפשטות הקורונה. מעסיק שמאפשר כניסה או שהות של עובדים במקום העבודה מעבר למגבלת מספר העובדים עובר עבירה פלילית. ואולם, מעסיק שיעמוד במספר תנאים הקשורים לכללים הידועים כ"תו סגול" לא יהיה כפוף למגבלה על מספר העובדים המרבי המותר לשהיה בו זמנית במקום העבודה, אלא אם כן אירעה הדבקה בקורונה במקום העבודה. משרדי הממשלה אינם כפופים להגבלה על מספר העובדים ונקבעו לגביהם ולגבי יחידות הסמך שלהם הוראות דומות לכללי התו הסגול. כמו כן, הגבלת מספר העובדים אינה חלה גם על גופים שתחומי פעילותם העיקריים מפורטים בתוספת הראשונה. מהוראות התקנות הוחרגה רשימת גופים שפעילותם חיונית והם מפורטים בתקנה 4.